Virallinen lehti nro L 326 , 22/12/2000 s. 0007 - 0007



Neuvoston asetus (EY, EHTY, Euratom) N:o 2805/2000, annettu 18 päivänä joulukuuta 2000, Euroopan yhteisöjen virkamiehiin sovellettavien henkilöstösääntöjen ja näiden yhteisöjen muuta henkilöstöä koskevien palvelussuhteen ehtojen muuttamisesta palkan mukauttamista koskevien järjestelyiden ja tilapäisen maksun osalta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 283 artiklan 1 kohdan, ottaa huomioon Euroopan yhteisöjen virkamiehiin sovellettavat henkilöstösäännöt ja näiden yhteisöjen muuta henkilöstöä koskevat palvelussuhteen ehdot, jotka on vahvistettu asetuksella (ETY, Euratom, EHTY) N:o 259/68(1), ja joita on viimeksi muutettu asetuksella (EY, EHTY, Euratom) N:o 2804/2000(2), ottaa huomioon komission ehdotuksen, joka on tehty henkilöstösääntökomitean kuulemisen jälkeen, ottaa huomioon Euroopan parlamentin lausunnon(3), ottaa huomioon yhteisöjen tuomioistuimen lausunnon(4), ottaa huomioon tilintarkastustuomioistuimen lausunnon(5), sekä katsoo seuraavaa: (1) Neuvosto on 20 päivänä maaliskuuta 1972, 26 päivänä kesäkuuta 1976 ja 31 päivänä joulukuuta 1981 tekemiensä päätösten johdosta lisännyt asetuksilla (EHTY, ETY, Euratom) N:o 3830/1991(6) ja 3831/1991(7) henkilöstösääntöihin liitteen XI, jossa vahvistetaan ja määritellään tarkemmin palkkojen mukauttamisessa käytetty menetelmä, sekä 66 a artiklan, jolla otetaan käyttöön yhteisöjen virkamiesten ja muun henkilöstön palkasta vähennettävä tilapäinen maksu. (2) Työriitojen välttämiseen tähtäävä työmarkkinaosapuolten yhteistyö Euroopan yhteisöjen toimielinten sekä niiden virkamiesten ja muun henkilöstön välillä on siten voitu varmistaa siltä osin kuin on kyse palkkojen mukauttamisesta. (3) Nykyisen menetelmän ja tilapäisen maksun voimassaolo lakkaa 30 päivänä kesäkuuta 2001, kun taas neuvostolle annettava ehdotus komission hallinnonuudistukseen liittyvästä henkilöstösääntöjen muuttamisesta on odotettavissa joulukuuksi 2001. (4) Jatkamalla palkkojen mukauttamismenetelmää koskevan kompromissin voimassaoloa kahdella vuodella voidaan siten välttää tarve käydä henkilöstön ja toimielinten välillä kahdet erilliset neuvottelut, jotka koskisivat yhtäältä hallinnonuudistusta ja toisaalta palkkoja ja eläkkeitä. (5) Virkamiehiin sovellettavia henkilöstösääntöjä ja muuta henkilöstöä koskevia palvelussuhteen ehtoja olisi tästä syystä muutettava palkkojen mukauttamisessa käytettävän menettelyn ja tilapäisen maksun voimassaoloajan jatkamiseksi, ON ANTANUT TÄMÄN ASETUKSEN: 1 artikla Korvataan Euroopan yhteisöjen virkamiehiin sovellettavien henkilöstösääntöjen 66 a artiklan 1 kohdassa ilmaus "1 päivään heinäkuuta 2001" ilmauksella "1 päivään heinäkuuta 2003". Korvataan Euroopan yhteisöjen virkamiehiin sovellettavien henkilöstösääntöjen liitteessä XI olevan 15 artiklan 1 kohdassa ilmaus "30 päivänä kesäkuuta 2001" ilmauksella "30 päivänä kesäkuuta 2003". 2 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Sitä sovelletaan 1 päivästä heinäkuuta 2001. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä joulukuuta 2000. Neuvoston puolesta Puheenjohtaja D. Voynet (1) EYVL L 56, 4.3.1968, s. 1. (2) Ks. tämän virallisen lehden sivu 3. (3) Lausunto annettu 30. marraskuuta 2000. (4) Lausunto annettu 18. lokakuuta 2000. (5) Lausunto annettu 26. lokakuuta 2000. (6) EYVL L 361, 31.12.1991, s. 1. (7) EYVL L 361, 31.12.1991, s. 7.